IZVEDBENI SKLEP KOMISIJE (EU) 2019/919

z dne 4. junija 2019

o harmoniziranih standardih za plovila za rekreacijo in osebna plovila, pripravljenih v podporo Direktivi 2013/53/EU Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 10(6) Uredbe,

ob upoštevanju naslednjega:

(1) V skladu s členom 14 Direktive 2013/53/EU Evropskega parlamenta in Sveta (2) se domneva, da so izdelki, ki so v skladu s harmoniziranimi standardi ali njihovimi deli, katerih sklici so bili objavljeni v Uradnem listu Evropske unije, skladni z zahtevami, ki jih zajemajo navedeni standardi ali njihovi deli, iz člena 4(1) Direktive 2013/53/EU in Priloge I k navedeni direktivi.

(2) Komisija je z Izvedbenim sklepom Komisije C(2015) 8736 (3) od CEN/Cenelec zahtevala pripravo, revizijo in dokončanje harmoniziranih standardov v podporo Direktivi 2013/53/EU, da bi se obravnavale strožje bistvene zahteve iz člena 4(1) Direktive 2013/53/EU in Priloge I k navedeni direktivi v primerjavi z razveljavljeno Direktivo 94/25/ES Evropskega parlamenta in Sveta (4).

(3) Natančneje, Komisija je od CEN/Cenelec zahtevala, naj sprejmeta nove standarde za električne sisteme, zaščito pred padcem s krova, preprečevanje izpusta, tablico graditelja, priročnik za lastnika, vidljivost s položaja glavnega krmila, plovnost in načine izhoda v sili pri večtrupnih plovilih, plinske sisteme, emisije izpušnih plinov in identifikacijo plovila ter revidirata obstoječe standarde in osnutke standardov v pripravi.

(4) CEN/Cenelec sta na podlagi zahteve iz Izvedbenega sklepa C(2015) 8736 revidirala več harmoniziranih standardov za majhna plovila in napihljive čolne.

(5) CEN/Cenelec sta revidirala priloge k harmoniziranim standardom, da bi navedla celoten naslov Direktive 2013/53/EU ter jasno in podrobno prikazala povezavo med določbami standarda in ustreznimi bistvenimi zahtevami.

(6) CEN/Cenelec sta na podlagi zahteve iz Izvedbenega sklepa C(2015) 8736 pripravila osnutek standarda EN ISO 8666:2018. Ta standard je referenčni standard v smislu glavnih mer ladje in s tem povezanih podatkov ter specifikacij mase in različnih pogojev obremenitve. Določa tehnične specifikacije v zvezi z opredelitvijo dolžine trupa iz člena 3(10) Direktive 2013/53/EU.

(7) Komisija je skupaj s CEN/Cenelec ocenila, ali so standardi za majhna plovila in napihljive čolne, ki sta jih pripravila CEN/Cenelec, skladni z zahtevo iz Izvedbenega sklepa C(2015) 8736.

(8) Standardi za majhna plovila in napihljive čolne izpolnjujejo zahteve, ki naj bi jih zajemali ter ki so določene v členu 4(1) Direktive 2013/53/EU in Prilogi I k navedeni direktivi. Zato je primerno, da se sklici na navedene standarde objavijo v Uradnem listu Evropske unije.

(9) Zato je treba umakniti sklice na standarde, nadomeščene z novimi standardi, ki sta jih pripravila CEN/Cenelec.

(10) Skladnost s harmoniziranim standardom ustvarja domnevo o skladnosti z ustreznimi bistvenimi zahtevami iz harmonizacijske zakonodaje Unije od datuma objave sklica na tak standard v Uradnem listu Evropske unije. Ta sklep bi moral zato začeti veljati z datumom objave –

SPREJELA NASLEDNJI SKLEP:

Člen 1 Sklici na harmonizirane standarde za plovila za rekreacijo in osebna plovila, pripravljene v podporo Direktivi 2013/53/EU, ki so navedeni v Prilogi I k temu sklepu, se objavijo v Uradnem listu Evropske unije.

Člen 2 Sklici na harmonizirane standarde za plovila za rekreacijo in osebna plovila, pripravljene v podporo Direktivi 2013/53/EU, ki so navedeni v Prilogi II k temu sklepu, se umaknejo iz Uradnega lista Evropske unije.

Člen 3 Ta sklep začne veljati na dan objave v Uradnem listu Evropske unije.

V Bruslju, 4. junija 2019 Za Komisijo Predsednik Jean-Claude JUNCKER

(1) UL L 316, 14.11.2012, str. 12.

(2) Direktiva 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES (UL L 354, 28.12.2013, str. 90).

(3) Izvedbeni sklep Komisije C(2015) 8736 z dne 15. decembra 2015 o zahtevi za standardizacijo Evropskemu odboru za standardizacijo in Evropskemu odboru za elektrotehnično standardizacijo glede plovil za rekreacijo in osebnih plovil v podporo Direktivi 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES.

(4) Direktiva Evropskega parlamenta in Sveta 94/25/ES z dne 16. junija 1994 o približevanju zakonov in drugih predpisov držav članic v zvezi s plovili za rekreacijo (UL L 164, 30.6.1994, str. 15).